
MNENJE
Odbor za pravice žensk in enakost spolov poziva Odbor za proračunski nadzor kot pristojni odbor, da v svoj predlog resolucije vključi naslednje:
<RepeatBlock-Dec>
A.	ker člen 8 PDEU Uniji nalaga, da si pri vseh svojih dejavnostih prizadeva za odpravo neenakosti in spodbujanje enakosti med moškimi in ženskami; ker je enakost temeljna pravica v skladu z Lizbonsko pogodbo in prednostna naloga Unije, pri čemer Evropski inštitut za enakost spolov (EIGE) podpira institucije Unije in države članice pri doseganju tega cilja;

B.	ker je bilo delo inštituta EIGE v letu 2023 osredotočeno na dve tematski prednostni nalogi, in sicer evropski zeleni dogovor in nasilje na podlagi spola; ker krize povečujejo ranljivost žensk in njihovo izpostavljenost nasilju, saj povečujejo obstoječe strukturne neenakosti in zaostrujejo vse vrste nasilja na podlagi spola, vključno s fizičnim, spolnim in psihološkim; ker je učinkovitost ukrepov inštituta EIGE v zvezi z evropskim zelenim dogovorom, ki ga je treba revidirati in posodobiti, da bi na splošno določili dosegljive cilje za doseganje enakosti in podporo ženskam, zlasti v Uniji, vprašljiva;

1.	je resno zaskrbljen, ker je inštitut EIGE svojo pozornost preusmeril od prizadevanj za izboljšanje enakosti na evropski zeleni dogovor; poudarja, da je inštitut EIGE dosegel 92,76 % ciljev svojega delovnega programa;

2.	ugotavlja, da je 8,5-odstotno povečanje stroškov zaposlenih inštituta EIGE mogoče pripisati še vedno visoki stopnji inflacije in 2,7-odstotni indeksaciji plač ter da je povprečno število zaposlenih ostalo 45; ugotavlja, da sta bila na podlagi sporazuma o prispevku instrumenta za predpristopno pomoč (IPA) z generalnim direktoratom Komisije za sosedstvo in širitvena pogajanja zaposlena in financirana dva pogodbena uslužbenca; priznava, da je v inštitutu EIGE še vedno premalo osebja, in predlaga, naj se njegov delovni program osredotoči na nasilje nad ženskami in dekleti, pri čemer naj se ukrepom, povezanim z evropskim zelenim dogovorom, posveča manj pozornosti glede na sedanje kadrovske zmogljivosti;

3.	priznava, da so bili na področju finančnega poslovodenja sprejeti posebni ukrepi, da bi poskrbeli za pravilno izvajanje medinstitucionalnih okvirnih pogodb.

